作者:馮延巳
標題:採桑子
內容:小庭雨過春將盡，片片花飛。獨折殘枝，無語憑闌只自知。玉堂香暖珠簾卷，雙燕來歸。君約佳期，肯信韶華得幾時。馬嘶人語春風岸，芳草綿綿。楊柳橋邊，落日高樓酒旆懸。舊愁新恨知多少，目斷遙天。獨立花前，更聽笙歌滿畫船。西風半夜簾櫳冷，遠夢初歸。夢過金扉，花謝窗前夜合枝。昭陽殿裡新翻曲，未有人知。偷取笙吹，驚覺寒蛩到曉啼。酒闌睡覺天香暖，繡戶慵開。香印成灰，獨背寒屏理舊眉。朦朧卻向燈前臥，窗月徘徊。曉夢初回，一夜東風綻早梅。小堂深靜無人到，滿院春風。惆悵牆東，一樹櫻桃帶雨紅。愁心似醉兼如病，欲語還慵。日暮疏鐘，雙燕歸棲畫閣中。畫堂燈暖簾櫳卷，禁漏丁丁。雨罷寒生，一夜西窗夢不成。玉娥重起添香印，回倚孤屏。不語含情，水調何人吹笛聲。笙歌放散人歸去，獨宿江樓。月上雲收，一半珠簾掛玉鉤。起來檢點經遊地，處處新愁。憑仗東流，將取離心過橘州。昭陽記得神仙侶，獨自承恩。水殿燈昏，羅幕輕寒夜正春。如今別館添蕭索，滿面啼痕。舊約猶存，忍把金環別與人。微風簾幕清明近，花落春殘。尊酒留歡，添盡羅衣怯夜寒。愁顏恰似燒殘燭，珠淚闌幹。也欲高拌，爭奈相逢情萬般。畫堂昨夜愁無睡，風雨淒淒。林鵲爭棲，落盡燈花雞未啼。年光往事如流水，休說情迷。玉箸雙垂，只是金籠鸚鵡知。寒蟬欲報三秋候，寂靜幽居。葉落閑階，月透簾櫳遠夢回。昭陽舊恨依前在，休說當時。玉笛才吹，滿袖猩猩血又垂。洞房深夜笙歌散，簾幕重重。斜月朦朧，雨過殘花落地紅。昔年無限傷心事，依舊東風。獨倚梧桐，閑想閑思到曉鐘。花前失卻遊春侶，極目尋芳。滿眼悲涼，縱有笙歌亦斷腸。林間戲蝶簾間燕，各自雙雙。忍更思量，綠樹青苔半夕陽。